Waray-Waray News: Mga rural banks gintagusya ni PGMA
By Alice Nicart
Tacloban City (22 June) -- Gintagusya ni President Gloria Macapagal Arroyo an mga Rural Banks han nasud tungod han ira pakabulig nga mapa ursa an mga kabutangan han katawhan ha mga probinsya.
Nahireport nga gin aghat pa daw gud han Presidente an mga tag-ada han mga banko nga dugngan pa o haru- halu- agon pa an ira lupgop han ira operasyon o tambulig labi na ha mga bungto han probinsya diin kinhanglanon gud an bulig pinansyal pinaagi hin pagpabori han mga tawo hin iba-iba nga pautang.
Idinugang pa han report nga inabot na daw hin 365,000 nga mga negosyante ha nasud an naka tagamtam hin pautang tungod han ira pag-membro han Microenterprise access to Banking services o (MABS).
Daw gud an MABS in nahimugso ha Mindanao niyan han 1997 ug gin bubuligan daw daman ine han United States Agency for International Development (USAID) ug an Rural Banking Association of the Philippines o RBAP. Ine daw in gin kikita-kitaan an operasyon han Opisina han Presidente. Sugad man, gin bubuligan liwat hine an mga rural banks han nasud nga gintatag-iyahan han mga pribado nga tawo agud mapa ursa an ira kapasidad abir pa makahatag man hira hin bulig pinansyal ug bisan pa an mga pag se serbisyo ha mga depositor ug mga talagudti nga mga negosyante.
Dida han mensahe nga ginbasa ni Secretary Serge Remonde para ha iya, nagsiring an Presidente nga kinahanglan han mga rural banks nga makigsumpayan han kongreso agud nga mapasa in mga balaudnon nga makakaupay han ira operasyon ug andam daw hiya mag certify komo urgent bill ine agud pagtrataron han kongreso hin dagmit nga panahon. Ine in usa daw la nga iya pagpasalamat han mga rural banks tungod han ira pag-ugop han programa han goberno nga maibanan an ka pobrehan han nasud.
Para daw kan US Ambassador Kristie Kenney, nga usa gihapon han nagtambong han okasyon, makalilipay daw an yana nga panhitabo ha ekonomiya han Pilipinas. Nagsiring hi Kenney nga iya daw naoobserbaran nga pasigi an kadatong nganhi ha nasud han mga inbestor particular an Senior American Companies sugad han Texas Instruaments ug Lexmark nga nagbubuhat hin mga pag-aram ha pan negosyohan para han Pilipinas. Nagsiring daman daw ine hi Kelly nga an mga Pinoy in mga edukado, magpakisasangkayon, damo an talento ug maaram magbiling hin paagi agud makasolbar hin problema. (PIA-Eastern Samar) [top]
war_Latn eng_Latn war_Latn war_Latn war_Latn war_Latn war_Latn war_Latn